
	Republika Hrvatska
Trgovački sud u Zadru
Zadar, Dr. Franje Tuđmana 35



U  I M E  R E P U B L I K E  H R V A T S K E

R J E Š E NJ E

Trgovački sud u Zadru, po sutkinji Ani Markač, u skraćenom stečajnom postupku nad dužnikom KULTURNO-UMJETNIČKO DRUŠTVO "ZRMANJA", Obrovac, Jadranska 1, OIB:56667298582, odlučujući o žalbi Ivana Matića, protiv rješenja Trgovačkog suda u Zadru, poslovni broj St-384/15-7 od 21. ožujka 2016., temeljem čl. 436. st. 2. Stečajnog zakona (Narodne novine broj 71/15, nadalje SZ), dana 30. listopada 2017.

r i j e š i o  j e

Odbacuje se kao nedopuštena žalba Ivana Matića od 29. ožujka 2016. podnesena protiv rješenja Trgovačkog suda u Zadru, posl. br. St-384/15-7 od 21. ožujka 2016.

Obrazloženje

	Pobijanim rješenjem Trgovačkog suda u Zadru, točkom I. izreke otvoren je skraćeni stečajni postupak nad dužnikom 21. ožujka 2016. u 9,10 sati, za stečajnog upravitelja je točkom II. izreke imenovan je Ante Gabelica iz Splita, točkom III. izreke je zaključen skraćeni stečajni postupak te je točkom V. izreke određeno da će nakon pravomoćnosti rješenja dužnik biti brisan iz registra. Prema obrazloženju sud je proveo postupak po zahtjevu za provedbu skraćenog stečajnog postupka Financijske agencije, Regionalnog centra Split, Podružnice Zadar od 2. studenog 2015., s obzirom na činjenicu da je dužnik na dan 1. rujna 2015. imao evidentirane neizvršene osnove za plaćanje u neprekinutom razdoblju od 1506 dana u ukupnom iznosu od 6.828,09 kn te s obzirom na činjenicu da prema podacima dostavljenim od Hrvatskog zavoda za mirovinsko osiguranje dužnik nema zaposlenih. 
Sud je utvrdio da su ispunjene pretpostavke za provedbu skraćenog stečajnog postupka sukladno odredbi čl. 428. SZ, te je objavio oglas sukladno odredbi čl. 430. SZ-a, a kako u rokovima propisanim odredbom čl. 431. SZ-a osobe ovlaštene za zastupanje dužnika po zakonu nisu podnijele popis imovine i obveza dužnika, a u roku od 45 dana od objave oglasa ni jedan vjerovnik nije predložio otvaranje stečajnog postupka, sud je sukladno odredbi čl. 431. st. 2. SZ-a po službenoj dužnosti donio rješenje o otvaranju i zaključenju skraćenog stečajnog postupka.
	Protiv rješenja pravodobnu žalbu podnio je Ivan Matić u ime dužnika, a koju žalbu je isti potpisao u svojstvu potpredsjednika stečajnog dužnika. Žalitelj u žalbi ističe kako je navedeno dugovanje iz zahtjeva Financijske agencije, Regionalnog centra Split, Podružnica  Zadra u iznosu od 6.828,09 kn podmireno, a u prilog istome uz žalbu dostavljen je i Očevidnik o redoslijedu plaćanja Financijske agencije na ime dužnika od 29. ožujka 2017. iz kojeg proizlazi da je stanje duga 0,00 kn. Žalitelj u žalbi nadalje predlaže da se njegova žalba prihvati te da se odustane od otvaranja i zaključivanja stečajnog postupka. 

	Žalba nije dopuštena. 
Protiv rješenje Trgovačkog suda u Zadru, posl. br. St-384/15-7 od 21. ožujka 2016. žalbu je podnio dužnik po Ivanu Matiću kao potpredsjedniku. 
Odredbom čl. 128. st. 8. SZ propisano je, da protiv rješenja o otvaranju stečajnog postupka pravo na žalbu ima osoba ovlaštena za zastupanje dužnika po zakonu do dana nastupanja pravnih posljedica otvaranja stečajnog postupka i dužnik pojedinac, a protiv rješenja o odbijanju prijedloga za otvaranje stečajnog dužnika pravo na žalbu ima podnositelj prijedloga. 
Uvidom u Registar udruga proizlazi da je u odnosu na stečajnog dužnika kao osoba ovlaštena za zastupanje još uvijek upisana Dragica Maričić, iako je istoj istekao mandat 14. ožujka 2002. godine. Slijedom navedenog podnositelj žalbe u ime stečajnog dužnika Ivan Matić zaključkom ovog suda od 19. srpnja 2017. pozvan je da u roku 8 (osam) dana od dana primitka navedenog zaključka u spis dostavi dokaz da je ovlašten za poduzimanje obavljene radnje u ime dužnika i to podnošenje žalbe protiv rješenja ovog suda broj St-384/15-7 od 21. ožujka 2016. Istim zaključkom Ivan Matić u točki II. bio je upozoren da ukoliko ne postupi sukladno nalogu iz točke I. u zadanom roku da će sud njegovu žalbu odbaciti.
Podnositelju žalbe u ime dužnika Ivanu Matiću zaključak suda od 19. srpnja 2017. dostavljen je neposredno i putem e-Oglasna ploča sudova dana  20. srpnja 2017. iz čega proizlazi da mu je rok za dostavu dokaza da je ovlašten za poduzimanje obavljene radnje u ime dužnika i to podnošenje žalbe protiv rješenja ovog suda broj St-384/15-7 od 21. ožujka 2016. istekao dana 7. kolovoza 2017.
Budući da podnositelj konkretne žalbe protiv rješenja Trgovačkoga suda u Zadru posl. St-384/15-7 od 21. ožujka 2016. Ivan Matić, nije dostavio dokaz da je ovlaštena osoba koja u ime stečajnog dužnika može podnositelj žalbu, to je za zaključiti da se radi o trećoj osobi, slijedom čega je žalbu istog sukladno odredbi čl. 367. st. 1. Zakona o parničnom postupku (Narodne novine broj 53/91, 91/92, 112/99, 88/01,117/03, 88/05, 84/08, 123/08, 57/11 i 25/13; dalje ZPP), a u svezi čl. 10. SZ valjalo odbaciti kao nedopuštenu i odlučiti kao u izreci rješenja.
U Zadru 30. listopada 2017. 

Za točnost otpravka – ovlašteni službenik                                                                     Sutkinja
Marijana Žuža						                 		    Ana Markač, v. r.
		           
Pouka o pravnom lijeku
Protiv ovoga rješenja može se podnijeti žalba u roku od 8 (osam) dana od dostave pisanog otpravka istog, putem ovog suda u 3 (tri) istovjetna primjerka (čl. 12. i čl. 19. SZ-a). O žalbi odlučuje Visoki trgovački sud Republike Hrvatske.

